
RAPORT
privind activităţile desfăşurate de 
Asociaţia Criminaliştilor din România în anul 2024

1. CONSIDERAŢII INTRODUCTIVE

	Asociaţia Criminaliştilor din România a fost înfiinţată în baza Încheierii Judecătoriei Sector III Bucureşti, nr. 41 din 08.02.2002, recunoscută ca fiind de utilitate publică prin Hotărârea nr. 1240 din 13 octombrie 2005, având ca scop promovarea în rândul criminaliştilor, magistraţilor, poliţiştilor, avocaţilor şi a altor persoane interesate, a unor opinii, metode, procedee moderne, actuale, specifice domeniilor drept şi criminalistică.
Din anul 2020, la conducerea asociaţiei se află un Consiliu Director nou, care a iniţiat şi menţinut un amplu proces de reformare având ca scop modernizarea structurii funcţionale prin înfiinţarea unor secţii noi, care să corespundă nevoilor actuale de modernizare a pregătirii specifice domeniului criminalisticii pentru cadrele didactice universitare, studenţi, masteranzi şi pentru practicienii din cadrul sistemului judiciar (criminalişti, magistraţi, poliţişti, avocaţi), în scopul creşterii nivelului de competenţă a celor implicaţi în actul de justiţie. 
În perioada de referinţă s-au desfăşurat 3 şedinţe ale Consiliului Director.
Întreaga activitate desfăşurată de asociaţie de la precedenta şedinţă a Adunării Generale s-a axat pe realizarea activităţilor din Programul de activităţi pentru anul 2024.

2. RESURSELE UMANE

La data desfăşurării şedinţei Adunării Generale a ACR din anul 2024, respectiv, din 27.03.2024, Asociaţia Criminaliştilor avea un număr de 272 de membri.
De la şedinţa Adunării Generale din data de 27.03.2024, în cadrul şedinţelor Consiliului Director, a fost aprobată cu unanimitate de voturi primirea a 31 de membri (Anexa 1, nr. 23 din 24.02.2025). 
Având în vedere că, în conformitate cu art. 13 din Statutul Asociaţiei Criminaliştilor din România, calitatea de membru poate fi pierdută dacă nu este achitată cotizaţia din anul precedent până la data de 15 februarie a anului în curs, la data de 14.02.2025 preşedintele asociaţiei şi secretarul general au efectuat o analiză cu privire la acest aspect, constatând că 40 din cei 272 membri aflaţi în evidenţele asociaţiei nu şi-au achitat cotizaţia pentru anul 2024. 
Ca urmare, în conformitate cu art. 13 din Statutul Asociaţiei Criminaliştilor din România, propunem excluderea unui număr de 40 membri (Anexa 2, nr. 24 din 24.02.2024). Astfel, în evidenţa asociaţiei rămân 263 membri.
De asemenea, având în vedere prevederile art. 19 din Statutul Asociaţiei Criminaliştilor din România, conform cărora în cadrul Adunării Generale, fiecare membru are dreptul la un vot cu caracter deliberativ dacă se află cu plata cotizaţiei la zi pe anul în curs, preşedintele asociaţiei şi secretarul general au efectuat o analiză cu privire la numărul membrilor care şi-au achitat cotizaţia pe anul în curs şi a rezultat faptul că, până în prezent, 110 de membri şi-au achitat cotizaţia pentru anul 2025.

3. ORGANIZAREA STRUCTURALĂ ŞI FUNCŢIONALĂ

De la data şedinţei Adunării Generale din data de 27.03.2024 nu au fost efectuate modificări ale Organigramei ACR, astfel că aceasta este alcătuită tot din nouă secţii: Secția tehnică criminalistică, Secția tactică criminalistică, Secția metodologie criminalistică, Secția cercetare, inovare, dezvoltare, Secția expertize criminalistice, Secția învăţământ universitar, Secția elaborare, implementare proiecte, Secția relaţii şi cooperare interinstituţională naţională şi internaţională şi Secția suport administrativ.
[bookmark: _Hlk188262209]De la data şedinţei Adunării Generale din data de 27.03.2024, în componenţa Consiliului Director a fost efectuată o singură modificare, respectiv, ca urmare a solicitării dnei. grefier dr. TEACĂ Alina de a renunţa la funcţia de preşedinte al Secţiei relaţii şi cooperare interinstituţională naţională şi internaţională, în cadrul şedinţei Consiliui Director din data de 17.06.2024, în această funcţie a fost aleasă, în baza prevederilor art. 25 din Statutul ACR, dna. conf. univ. dr. POPESCU Corina-Florenţa - vicepreşedinte al acestei secţii, care şi-a exercitat mandatul cu puteri depline până la această dată.

4. SITUAŢIA  FINANCIARĂ 

Datorită măsurilor luate pentru stabilitatea financiară a asociaţiei în vederea desfăşurării în bune condiţii a activităţilor, deşi veniturile realizate nu au acoperit integral cheltuielile din anul 2024, s-a menţinut un nivel pozitiv al veniturilor, astfel că că la închiderea exerciţiului financiar 2024, conturile de trezorerie ale asociaţiei sunt în valoare de 120.860,41 lei.
În anul 2024, în special cu ocazia organizării de către ACR a tradiţionalei Conferinţe Internaţionale de Ştiinţe Criminalistice, au fost încheiate 7 contracte de sponsorizare cu diverse firme (SC AMIRAS C&L IMPEX SRL, S.C. EURO BUILDING IDEEA SRL, S.C. GEO STING SRL, BANCA COMERCIALĂ ROMÂNĂ, SC ANA ROM SECURITY SRL, VOLTALIM SA şi BILANCIA EXIM SRL), în valoare totală de 99.100 lei, care au permis desfăşurarea în bune condiţii a activităţilor. Mai trebuie menţionat şi faptul că firma SC ROCOMIT SERVICES SRL a sponsorizat asociaţia prin realizarea mapelor şi diplomelor aferente conferinţei organizate de ACR în octombrie 2024, precum şi că PRESTO PIZZA a sponsorizat cateringul pentru conferinţă. 
[bookmark: _Hlk160965912]Mulţumim tuturor sponsorilor pentru sprijinul acordat, precum şi celor implicaţi în obţinerea acestor sponsorizări: gl.bg.(r.) prof.univ. dr. POPA Gheorghe, preşedintele ACR, col. magistrat (r.) lector univ. dr. BOBIN Florin-Stelian preşedintele Secţiei tactică criminalistică, conf. univ. dr. CĂRCĂLE Victor-Andrei, membru al ACR, av. conf.univ. dr. MOISE Adrian-Cristian, preşedintele Secţiei învăţământ universitar, av. prof.univ. dr. BUNECI Petre, prim vicepreşedintele ACR şi prof.univ. dr. HEGHEŞ Nicoleta-Elena, vicepreşedinte al ACR.
	Pentru buna gestionare a activităţii financiar-contabile ACR, în luna septembrie a anului 2021 a fost angajată, cu contract de muncă pe perioadă nedeterminată, d-na contabil ACHIM Mihaela, cu un salariu net lunar de 204 lei. Aceasta şi-a continuat activitatea şi în anul 2024. 
De asemenea, în perioada martie-decembrie 2024, ACR a încheiat un contract de mandat cu dna. STOIAN Maria-Georgeta, secretarul general al asociaţiei, prin care aceasta a fost remunerată cu 2.000 lei net pe lună, pentru realizarea activităţilor de secretariat la nivelul ACR.  

5. ORGANIZAREA ADMINISTRATIVĂ

Având în vedere prevederile Ordonanţei nr. 26/2000 cu privire la asociaţii şi fundaţii şi statutul de asociaţie de utilitate publică pe care ACR îl deţine, începând cu anul 2020 au fost efectuate demersuri către Primăria Generală a Municipiului Bucureşti/Administraţia Fondului Imobiliar/Serviciul Monitorizare a Spaţiilor Locative şi a Spaţiilor cu Altă Destinaţie pentru acordarea în folosinţă gratuită a unui spaţiu permanent pentru sediul asociaţiei. 
În data de 29.08.2024 a fost primită o adresă de la Primăria Municipiului Bucureşti, Direcţia Spaţiu Locativ şi cu Altă Destinaţie, prin care eram informaţi că, urmare a deciziei membrilor Comisiei de analiză a dosarelor solicitanţilor de spaţii cu altă destinaţie decât aceea de locuinţă, alţii decât benficiarii Legii nr. 341/2004, sunt disponibile pentru a fi repartizate 14 spaţii, dintre care noi a trebuit să ne exprimăm opţiunea pentru 3 spaţii, în ordinea preferinţei. Răspunsul nostru a fost depus la Registratura Primăriei Generale în data de 02.09.2024, prima noastră opţiune fiind un spaţiu în str. Popa Nan, nr. 115, parter, sector 2, cu o suprafaţă de 154,32 mp. Din păcate, în luna ianuarie a anului 2025 ni s-a comunicat că ne-a fost repartizată o locaţie la demisolul unei clădiri, în strada Avrig, nr. 12, sector 2, care necesita reparaţii consistente şi pe care, de urmare, ACR a refuzat-o.
Trebuie menţionat faptul că, începând cu luna ianuarie 2020, asociaţia a fost găzduită, pe baza unui contract de comodat încheiat cu firma Chronos, aparţinând dnei. ing. BĂLAN Anca-Elena, preşedintele Secţiei elaborare, implementare proiecte, în spaţiul pus la dispoziţie de către aceasta, în Calea Victoriei, nr. 216, camera 15 şi 25, sector 1, Bucureşti. Mulţumim d-nei ing. Bălan, care şi în anul 2024 ne-a găzduit şi a acordat sprijinul necesar pentru ca activităţile desfăşurate la sediul asociaţiei să se realizeze în condiţii bune.
Însă, în anul 2023 d-na ing. Anca-Elena Bălan ne-a informat că trebuie eliberat sediul deoarece clădirea respectivă este obiectul unui litigiu de proprietate, iar din cauza acestui fapt, pentru a putea rămâne cu sediul ACR la această adresă, începând cu luna mai 2023, asociaţia a trebuit să plătească firmei Bia Proprietati SRL o chirie lunară de 1.000 lei.
Ca urmare a demersurilor efectuate de dl. preşedinte Gheorghe POPA pe parcursul anului 2023, începând cu luna martie 2024 a fost semnat un contract de închiriere a unui apartament cu 2 camere la adresa: Bulevardul Valea Ialomiţei, nr. 13, bl. A32, sc. B, et. 2, ap. 23, sector 6, Bucureşti, în care, încă din decembrie 2023, fuseseră transferate documentele şi bunurile mobile ale asociaţiei, acesta fiind în prezent sediul social al asociaţiei. Chiria este de 150 euro/lună, iar contractul a fost semnat pentru o perioadă de 3 ani. Mulţumim d-nei conf. univ. dr. Corina-Florenţa POPESCU - vicepreşedinte al Secţiei relaţii şi cooperare interinstituţională naţională şi internaţională şi d-lui asistent univ. dr. Niculae GAMENŢ, membru ACR, pentru sprijinul acordat în transferarea bunurilor, precum şi pentru că, împreună cu d-na secretar general, au depus eforturi considerabile pentru amenajarea spaţiului necesar bunei desfăşurări a activităţii ACR. 
Deşi materialele aferente şedinţei Adunării Generale ale ACR din data de 27.03.2024 au fost finalizate în luna aprilie de către dna. secretar general şi în luna iunie acestea au fost transmise unui avocat, împreună cu certificatele de cazier fiscal şi copii CI semnate, ale membrilor Consiliului Director, iar acesta a depus dosarul la instanţă, abia la sfârşitul anului 2024 a fost emisă încheierea de şedinţă prin care s-a dispus înregistrarea în Registrul Persoanelor Juridice aflat la grefa Judecătoriei Sectorului 1 Bucureşti a modificărilor intervenite, inclusiv modificarea adresei sediului social al asociaţiei. De altfel, abia în luna ianuarie 2025 ni s-au eliberat încheierea finală a instanţei şi extrasul din Registrul Naţional Partea I Asociaţii, în care sunt prevăzute modificările intervenite la nivelul asociaţiei. Ca urmare, asociaţia a trebuit să plătească şi în anul 2024, firmei Bia Proprietati SRL o chirie lunară de 1.000 lei.
O altă preocupare în plan administrativ, care ar fi trebuit să aibă un impact pozitiv asupra imaginii asociaţiei, a reprezentat-o modernizarea, actualizarea şi finalizarea site-ului asociaţiei, conform activităţii 7 din Programul de activităţi pentru anul 2024. Din păcate, aceasta nu a fost îndeplinită total, site-ul ACR fiind nefinalizat, dar funcţional, astfel că în anul 2024 au fost postate videoclipul de prezentare, precum şi documentele aferente conferinţei ACR din luna octombrie: anunţuri, keynote speakers, formulare de înscriere, programul conferinţei şi linkul de logare. Sperăm să reuşim îndeplinirea acestei activităţi integral în anul 2025, astfel încât pe site să fie postate toate informaţiile legate de activitatea ACR. 
[bookmark: _Hlk169435232]De asemenea, conform activităţii 8 din Programul de activităţi pentru anul 2024, ACR îşi propunea creşterea vizibilităţii asociaţiei prin postarea principalelor evenimente organizate în anul 2024 (manifestări ştiinţifice, campanii de prevenire etc.) pe reţelele de socializare: Tik-Tok, Facebook, Instragram. Trebuie menţionat faptul că în luna septembrie, dna. secretar general, împreună cu colegii şi partenerii noştri de la Centrul Naţional de Expertize Judiciare din Republica Moldova, au creat pagina de Facebook a asociaţiei, pe care au fost postate câteva dintre activităţile desfăşurate de ACR. Pe viitor ar trebui identificat un membru ACR care să se ocupe de acest aspect.
De asemenea, Asociația Criminaliștilor din România, în calitate de partener şi sponsor, a beneficiat de promovare, atât prin menționarea și afișarea siglei ACR în timpul evenimentelor legate de a treia ediţie a campaniei de prevenire a consumului de substanţe interzise “SUPRADOZĂ DE VISURI SPULBERATE” (despre care vom detalia în cap. 8), cât și prin intermediul comunicatelor afișate pe site-ul Universității Româno-Americane, www.rau.ro și rețelele sociale.
În luna decembrie 2024 am reuşit să reluăm legătura cu firma International Mascarell Grup, care a realizat cardurile de membru ACR în anii 2020 - 2022, şi s-au comandat cardurile de membru restante, pentru o parte dintre membrii primiţi în ACR în anul 2022 şi pentru membrii primiţi în ACR în cursul anilor 2023-2024. În ceea ce priveşte vizarea anuală a cardurilor de membru, aceasta se realizează prin aplicarea unor abţibilduri, care pot fi ridicate de la sediul ACR sau pot fi transmise membrilor, la cerere, prin serviciul de curierat. 

6. ORGANIZAREA ŞI PARTICIPAREA LA MANIFESTĂRI ŞTIINŢIFICE 

O preocupare permanentă a Asociaţiei Criminaliştilor din România o reperezintă cercetarea ştiinţifică în domeniul criminalisticii şi ştiinţelor penale, iar principalele activităţi cu impact în acest sens au vizat organizarea, în parteneriat cu instituţiile universitare de învăţământ şi asociaţiile partenere, de manifestări ştiinţifice (conferinţe, congrese, simpozioane), în cadrul cărora să fie prezentate cele mai bune practici, metode, mijloace tehnice utilizate în investigarea criminalistică şi combaterea criminalităţii la nivel european şi internaţional.
[bookmark: _Hlk169454883][bookmark: _Hlk187790001][bookmark: _Hlk187787873]Astfel, în conformitate cu activităţile 3, 5 şi 6 din Programul de activităţi pentru anul 2024, ACR şi-a propus informarea membrilor asociaţiei cu privire la manifestările ştiinţifice organizate de ACR, de European Division of the International Association for Identification (IAI) - secţia Europa şi de instituţii de învăţământ superior din ţară şi străinătate, precum şi participarea la manifestările ştiinţifice organizate de instituţiile universitare de învăţământ şi asociaţiile partenere.

6.1. ACR organizator
[bookmark: _Hlk187794433]Activitatea 3 din Programul de activităţi pentru anul 2024 consta în organizarea conferinţei anuale de ştiinţe aplicate în criminalistică, iar ACR şi-a propus ca aceasta să fie o manifestare ştiinţifică de înaltă ţinută, la care să fie invitaţi specialişti (teoreticieni şi practicieni) cu recunoaştere naţională, internaţională, în cadrul căreia să se prezinte comunicări cu un conţinut didactic, practic-aplicativ, novator.
Astfel, Asociaţia Criminaliştilor din România a organizat, la Bucureşti, în perioada 18-19 octombrie 2024, în sistem mixt (fizic şi online), Conferinţa Internaţională de Ştiinţe Criminalistice, ediţia a XII-a, cu tema „IMPACTUL INTELIGENȚEI ARTIFICIALE ÎN ACTIVITATEA DE IDENTIFICARE CRIMINALISTICĂ”. Conferința a fost dedicată arealului criminalisticii, științelor de investigație, științelor polițienești, dreptului și disciplinelor înrudite.
În cele 2 zile, la conferinţă au participat cca. 200 de persoane fizic şi cca. 200 persoane on-line (prin videoconferinţă Zoom), din 13 ţări (Canada, Monaco, Elveţia, Italia, Federaţia Rusă, Germania, Israel, Singapore, Ungaria, Mexic, China, Republica Moldova, România).
Videoclipul de prezentare şi promovare a conferinţei, pentru realizarea căruia îi mulţumim dlui. specialist criminalist drd. Silviu PREDESCU, din cadrul IPJ Timiş, membru al ACR, a avut sute de vizualizări cu ocazia vizitării paginii de internet a evenimentului. 
[bookmark: _Hlk179816278]La conferinţă au participat experţi şi specialişti din Canada, Monaco, Elveţia, Italia, Federaţia Rusă, Germania, Israel, Singapore, Ungaria, Mexic, China, Republica Moldova, Armenia, Albania, România, din cadrul Institutului Naţional de Criminalistică al Inspectoratului General al Poliţiei Române, Serviciilor Criminalistice teritoriale, Institutului Naţional de Expertize Criminalistice din cadrul Ministerului Justiţiei din România, Centrului Național de Expertize Judiciare pe lângă Ministerul Justiției аl Republicii Moldova - cele 3 institute fiind parteneri tradiţionali în organizarea conferinţei, procurori, judecători, avocaţi, cadre didactice universitare, doctoranzi, masteranzi şi studenţi din cadrul multor facultăţi şi universităţi din România şi Republica Moldova. 
[bookmark: m_1771910899048107154_m_-608868942413362]De menţionat că au fost, de asemenea, parteneri în organizarea conferinţei: Institutul de Cercetări Juridice „Acad. Andrei Rădulescu” al Academiei Române, 9 universităţi din România (Universitatea de Vest din Timişoara, Universitatea Româno-Americană Bucureşti, Universitatea „Titu Maiorescu” Bucureşti, Universitatea „Valahia” din Târgovişte, Universitatea Ecologică din Bucureşti, Universitatea “Ovidius” din Constanţa, Universitatea „George Bacovia” din Bacău, Universitatea Națională de Știință și Tehnologie Politehnica București, Centrul Universitar Pitești, Universitatea “Ştefan cel Mare” din Suceava), Universitatea de Stat “Bogdan Petriceicu Haşdeu” din Cahul, Republica Moldova, două asociaţii (Asociaţia Română de Drept Penal al Afacerilor şi Asociaţia Avocaţilor Penalişti din România), Centrul de Cercetare în Drept SARA din România, un institut din Israel (CyBureau - The Institute for Cyber Policy Studies), precum şi EUROPOL Sindicatul Poliţiştilor Europeni, România.
În Programul conferinţei au fost înscrise 75 de lucrări ştiinţifice, cu teme diverse, din diferite domenii ale ştiinţelor criminalistice şi conexe: drept, psihologie judiciară, informatică, criminologie. Au susţinut lucrări 16 invitaţi - keynote speakers din ţară şi din străinătate (Canada, Monaco, Elveţia, Italia, Federaţia Rusă, Germania, Israel, Singapore, Ungaria, România), cu înaltă recunoaștere profesională internațională, care au prezentat comunicări științifice cu privire la cele mai noi și moderne metode și tehnici de investigare criminalistică şi la impactul inteligenţei artificiale asupra activităţilor criminalistice. Lucrările ştiinţifice prezentate, atât de către keynote speakers, cât şi de către experţii şi specialiştii - speakers din România, Mexic, China, Rusia şi Republica Moldova, într-un cadru interactiv, au fost apreciate de participanţi ca fiind de un real folos şi de mare interes, au fost de o înaltă ţinută ştiinţifică şi au contribuit la realizarea unui eveniment ştiinţific apreciat atât în ţară, cât şi peste hotare. 
	Au fost primite numeroase mesaje de mulţumire şi un feedback extraordinar de apreciativ atât din partea invitaţilor-keynote speakeri din străinătate, cât şi din partea participanţilor din România, care au fost impresionaţi atât de programul şi nivelul ştiinţific al conferinţei, cât şi de modul de organizare. Ca atare, putem afirma că atât Conferinţa noastră, cât şi Asociaţia Criminaliştilor din România au devenit notorii la nivel internaţional. 
	Cu trei zile înainte de conferinţă, comunicatul de presă al ACR a fost transmis către mai multe platforme naţionale de ştiri sub titlul: “Cei mai buni criminalişti din lume se reunesc din nou la Bucureşti pentru a dezbate avantajele şi riscurile utilizării inteligenţei artificiale în criminalistică”, iar unele dintre acestea au preluat şi transmis această informaţie.	 
	Lucrările prezentate în cadrul conferinţei, transmise de autori şi care vor îndeplini condiţiile de publicare, vor fi publicate în numerele din anul 2025 ale Revistei Române de Criminalistică şi, corespondent, ale Romanian Journal of Forensic Science.
	Trebuie menţionat aportul deosebit pe care l-au avut în organizarea conferinţei toţi membrii Consiliului Director al ACR, dar mai ales dl. preşedinte gl.bg.(r.) prof.univ. dr. Gheorghe POPA şi dna. secretar general col.(r.) dr. ing. chim. Maria-Georgeta STOIAN.

6.2. ACR partener
Pentru realizarea activităţii 6 din Programul de activităţi pentru anul 2024, Asociaţia Criminaliştilor din România s-a implicat, ca partener, în organizarea şi desfăşurarea a 5 conferinţe, dintre care 2 internaţionale, 2 naţionale şi 1 cu participare internaţională:
	1. Conferinţa internaţională ştiințifico-practică ”Locul expertizei judiciare în criminalistică și în procesul judiciar”, organizată de Centrul Naţional de Expertize Judiciare de pe lângă Ministerul Justiţiei al Republicii Moldova, alături de alţi parteneri, printre care şi Asociaţia Criminaliştilor din România, în data de 04 octombrie 2024, în format hibrid (Chişinău, Republica Moldova şi online). 
La anunţul transmis în data de 20.08.2024 au răspuns pozitiv mai mulţi membri ACR; astfel, a existat o delegaţie mare de membrii ai ACR, din care au făcut parte colegi experţi criminalişti din cadrul Institutului Naţional de Criminalistică (Adrian MITROFAN, George-Daniel DOBRIN, Petruţ-Florin ENACHE) şi IPJ Constanţa (Ioana NISTOR), inclusiv preşedintele şi secretarul general, care au participat cu articole ştiinţifice,  fizic, la conferință, şi alţi câţiva membri care au participat online, cu sau fără articole ştiinţifice. De menţionat că 22 membri ACR au pregătit şi susţinut 16 articole ştiinţifice. Acestea au fost publicate în volumul Conferinţa internaţională „Locul expertizei judiciare în criminalistică şi în procesul judiciar”, 04 octombrie 2024, Chişinău, Centrul Naţional de Expertize Judiciare, Ministerul Justiţiei al Republicii Moldova, Ed. Print Caro SRL, Chişinău, 2024.
De asemenea, merită menţionat faptul că, în contextul participării la conferinţă, doamna prof. univ. dr. ing. Ana Maria GRĂMESCU, şi-a exprimat disponibilitatea de a desfăşura un workshop cu colegii experţi în domeniul construcţiilor din cadrul CNEJ (pe subiecte de construcţii, monumente, rezistenţa construcţiilor, evaluare, prejudiciu ş.a. legate de expertiza tehnică judiciară) şi, ca atare, împreună cu doamna prof. univ. dr. ing. Dorina Nicolina ISOPESCU şi cu doamna lect. univ. dr. Mihaela AGHENIȚEI (toate fiind membre ale ACR), au susţinut workshopul, la Chişinău, în ziua anterioară conferinţei, în data de 03 octombrie 2024. 
Mulţumim doamnei prof. univ. dr. ing. Ana Maria GRĂMESCU atât pentru disponibilitatea şi implicarea permanentă în activităţile ştiinţifice ale asociaţiei, pentru inspiraţia, energia şi entuziasmul cu care coordonează colective de autori, cât şi pentru invitaţia pe care a transmis-o colegilor, doctoranzilor şi colaboratorilor dânsei de a deveni membri ai asociaţiei noastre.
[bookmark: _Hlk191336082]	2. Conferința Națională de Drept Penal și Procesual Penal - Ediția a II-a, cu tema „Impactul inteligenței artificiale în procesul penal", organizată de Asociația Avocaților Penaliști din România (al cărui preşedinte este dl. conf. univ. dr. Bogdan BUNECI, membru al ACR), alături de alţi parteneri, printre care şi ACR, în data de 23 octombrie 2024, la Bucureşti. Din programul conferinţei rezultă că 4 membri ACR au participat cu 4 articole ştiinţifice.
[bookmark: _Hlk177237283]	3. Conferinţa Internaţională “Devianță și Criminalitate. Evoluție, Tendințe, Perspective - DECRET”, ediţia a VII-a, cu tema “Transformarea devianţei şi criminalităţii în era digitală” („Transforming Deviance and Criminality in the Digital Era”), organizată de Universitatea „George Bacovia” din Bacău, alături de alţi parteneri, printre care şi ACR, care s-a desfăşurat în perioada 21-22 noiembrie 2024, în format hibrid (Bacău, on-line şi virtual). O delegaţie de 4 membri ai ACR a participat la conferinţă fizic, alături de dna. vicepreşedinte a ACR, prof. univ. dr. Nicoleta-Elena HEGHEŞ. Din programul conferinţei rezultă că 12 membri ACR au participat cu 12 articole ştiinţifice, pe care le-au prezentat fizic sau online.
	4. Conferința Națională de Drept Penal al Afacerilor - Ediția a XV-a, cu temele „Efectele noilor reglementări în materia combaterii evaziunii fiscale și optimizării colectării veniturilor bugetare” şi “Probleme de actualitate din domeniul dreptului penal al afacerilor”, organizată de Asociația Română de Drept Penal al Afacerilor (ARDPA), alături de alţi parteneri, care s-a desfăşurat în data de 23 noiembrie 2024, la Bucureşti. Unul dintre parteneri a fost Asociaţia Criminaliştilor din România.
	5. Conferinţa cu participare internaţională cu tema “Siguranța publică și nevoia de capital social ridicat”/”Public safety and the need for high social capital”, ediţia a VI-a, organizată în perioada 15-16 noiembrie 2024, în cadrul proiectului finanţat de Consiliul Judeţean Arad, în format hibrid (Arad şi online). 
De menţionat că Directorul Proiectului şi fondatorul Conferinței (2019) este dna. prof. univ. dr. habil. Elena-Ana IANCU, preşedintele Secţiei metodologie criminalistică a ACR, iar începând cu anul 2020 Asociaţia Criminaliştilor din România a fost unul dintre parteneri. Din păcate, în acest an nu ni s-a mai alocat tradiţionalul panel dedicat criminaliştilor, dar membrii noştri au participat cu lucrări în cadrul celorlalte paneluri. Din programul conferinţei rezultă că 12 membri ACR au participat cu 12 articole ştiinţifice, pe care le-au prezentat fizic sau online.
	
Din cele prezentate rezultă că membrii asociaţiei au răspuns în număr mare invitaţiilor noastre de a participa la diferitele manifestări ştiinţifice organizate de ACR sau la care ACR a fost partener în anul 2024.

[bookmark: _Hlk188217170]6.3. Informări privind manifestări ştiinţifice distribuite de ACR
Pentru realizarea activităţii 5 din Programul de activităţi pentru anul 2024, pe parcursul anului 2024, Asociaţia Criminaliştilor din România a transmis membrilor săi invitaţii şi informaţii despre organizarea a 16 manifestări ştiinţifice: 12 conferinţe internaţionale, 3 congrese internaţionale şi 1 simpozion internaţional, după cum urmează: 
[bookmark: _Hlk169451902]1. Conferinţa Internaţională de Criminalistică “Emilian Stancu”, ediţia a III-a, cu tema: “Probleme actuale ale criminalisticii şi mediului”, organizată în perioada 16-17 Mai 2024, în Constanţa, de către Universitatea „OVIDIUS” din Constanţa - Facultatea de Drept și Științe Administrative, Universitatea din Bucureşti - Facultatea de Drept, Universitatea „Babeș-Bolyai” Cluj-Napoca - Facultatea de Drept şi Universitatea „Alexandru Ioan Cuza” din Iaşi - Facultatea de Drept, cu mai mulţi parteneri din ţară şi din străinătate. Din programul conferinţei rezultă că 10 membri ACR au participat cu 8 articole ştiinţifice;
2. Al 26-lea Congres al Academiei Internaționale de Medicină Legală (IALM 2024) organizat în perioada 21-23 Mai 2024, în Centrul Internațional de Conferințe Megaron Atena din Atena, Grecia. A participat 1 membru ACR cu 1 articol ştiinţific (medic legist lector univ. dr. Bogdan MĂLINESCU);
	3. Conferinţa Internaţională “Criminalistica şi contribuţia sa la dezvoltarea societăţii umane”/International Conference “Forensic Science and its Implications in the Development of Human Society” (FOSIDHUS), ediţia a III-a, cu tema: “Provocările Criminalisticii în era digitală/Forensic Challenges in the Digital Era”, organizată de Universitatea „Alexandru Ioan Cuza” din Iaşi - Facultatea de Drept, cu alţi 2 parteneri, în data de 25 Mai 2024, atât fizic, cât și online. Din programul conferinţei rezultă că 9 membri ACR au participat cu 9 articole ştiinţifice;
4. “Al 21-lea Simpozion de la Wroclaw privind examinarea documentelor” / “21st Wrocław Symposium on Questioned Document Examination”, organizat de Departamentul de Științe Criminalistice al Facultății de Drept, Administrație și Economie, Universitatea Wroclaw, Polonia, în perioada 6-7 Iunie 2024, în Wroclaw, Polonia. A participat 1 membru ACR cu un articol ştiinţific (prof. univ. dr. Nicoleta-Elena HEGHEŞ);
5. Conferinţa Educaţională 2024, ediţia a VII-a, organizată de European Division of the International Association for Identification (IAI), în perioada 10-12 Iunie 2024, în Barcelona, Spania;
6. A XXIII-a ediţie a Congresului Naţional de Medicină Legală (CNML), cu participare internaţională, organizat la Cluj-Napoca, în perioada 26-28 iunie 2024;
7. Conferinţa Internaţională Ştiinţifică şi Practică ”Role and Significance of Forensic Activity in the Legal System, Current Tasks, Trends and Prospects of Development”, organizată de SNPO “Biroul Naţional de Expertize” al Academiei Naţionale de Ştiinţe al Republicii Armenia, care s-a desfăşurat la Yerevan, Republica Armenia, în perioada 25-27 septembrie 2024. Ca urmare a invitaţiei nominale primite din partea organizatorilor, la conferinţă au participat preşedintele ACR şi secretarul general, care au susţinut câte o lucrare ştiinţifică. 
[bookmark: _Hlk181050821]În cadrul evenimentului festiv aniversar, dedicat împlinirii a 20 de ani de la înfiinţarea Biroului Naţional de Expertize, a fost semnat un Protocol de Parteneriat (Partnership Agreement) între SNPO “Biroul Naţional de Expertize” al Academiei Naţionale de Ştiinţe al Republicii Armenia şi Asociaţia Criminaliştilor din România;
8. Cea de-a 8-a ediţie a International Scientific Conference on IT, Tourism, Economics, Management, and Agriculture (ITEMA 2024), care s-a desfăşurat în data de 24 Octombrie 2024, la Zayed University din Dubai (fizic, cât și online şi virtual);
[bookmark: _Hlk177237330]9. Congresul ”The 15th Annual Scientific Meeting of the Balkan Academy of Forensics Sciences”, care s-a desfăşurat în Iaşi, România, în perioada 24-27 octombrie 2024. 2 membri ACR au transmis intenţia de participare (conf. univ. dr. Neculai Spirea ZAMFIRESCU şi medic legist lector univ. dr. Bogdan MĂLINESCU);
10. Conferința Internațională ”Management, Leadership and Innovation Towards a Better Changing World”, Ediția a XI-a, organizată de Universitatea Româno-Americană în parteneriat cu IATA Eastern Europe, Women in Transport and Tourism Association, Romanian Airport Services și VARNA University of Management (Bulgaria), care s-a desfăşurat în perioada 6-7 noiembrie 2024, în format hibrid (online şi în Bucureşti). 1 membru ACR a transmis intenţia de participare;
[bookmark: _Hlk183820302]11. Conferinţa Internațională PHAICON24 „Post-Humanism & Artificial Intelligence”, care s-a desfăşurat în perioada 18-21 noiembrie 2024, la Atena, Grecia. 1 membru ACR a transmis intenţia de participare;
12. Conferința Internațională “Educație şi Creativitate pentru o Societate Bazată pe Cunoaștere”, Ediția a XVIII-a, care s-a desfăşurat în perioada 21-23 noiembrie 2024, organizată de Universitatea “Titu Maiorescu” în parteneriat cu Institutul de Studii, Cercetare Dezvoltare şi Inovare şi cu Institutul de Cercetări Ştiinţifice Medicale Academician “Nicolae Cajal”. Din programul conferinţei rezultă că 6 membri ACR au participat cu 6 articole ştiinţifice;
13. Conferința Internațională “Knowledge Economy - Challenges of the 21st Century -”, care s-a desfăşurat în data de 22 noiembrie 2024, organizată de Universitatea “Constantin Brâncoveanu” din Piteşti. 1 membru ACR a transmis intenţia de participare;
14. Conferinţa științifică și practică cu participare internațională „Probleme moderne de reglementare juridică și tehnologică a utilizării IA în activități criminalistice”, care s-a desfăşurat în data de 28 noiembrie 2024, în format hybrid (online şi Moscova); 
15. Conferinţa internațională de cercetare-practică „Expertiză criminalistică: probleme, strategii și inovații”, organizată de mai multe institute de expertiză criminalistică din Ucraina şi Republica Moldova, care s-a desfăşurat în data de 28 noiembrie 2024, în format hybrid (online şi Lvov). 5 membri ACR au transmis intenţia de participare;
16. Conferința Internațională “Applied Informatics in Economy and Information Technology - e-Society 2024: AI & Data”, Ediția a XI-a, organizată, de Şcoala de Informatică pentru Managementul Afacerilor în parteneriat cu Departamentul de Informatică, Statistică și Matematică al Universității Româno-Americane, care s-a desfăşurat în perioada 29-30 noiembrie 2024, în format hibrid (online şi în Bucureşti).

Din datele prezentate rezultă că membrii asociaţiei au răspuns invitaţiilor noastre de a participa la diferitele manifestări ştiinţifice despre care ACR a avut cunoştinţă în anul 2024.
Informaţiile despre fiecare manifestare ştiinţifică propusă au fost transmise pe e-mail tuturor membrilor ACR, cu rugămintea de a confirma înscrierea/ participarea. Deoarece membrii nu au confirmat, nu deţinem, pentru toate conferinţele, informaţii privind numărul de membri ACR care au participat, cu sau fără articole ştiinţifice. Datele prezentate se referă strict la informaţiile primite de dna. secretar general Stoian, fie prin participarea directă la unele manifestări ştiinţifice, fie prin discuţiile personale purtate cu membrii ACR.

Ar mai trebui menţionat faptul că ACR a transmis membrilor şi 2 invitaţii de participare la 2 conferinţe internaţionale care vor fi organizate în anul 2025, astfel:
1. Conferinţa internaţională organizată de European Academy of Forensic Science (EAFS) 2025 care va avea loc la Convention Centre Dublin, Irlanda, în perioada 26-30 mai 2025. Anunţul a fost transmis membrilor în data de 08.10.2024. Nu există informaţii privind intenţia de participare a membrilor ACR;
2. Conferinţa științifică internațională privind economia și managementul (EMAN) 2025, care va avea loc în data de 27 martie 2025, fizic (la Paris, Franţa), dar şi online şi virtual. Anunţul a fost transmis membrilor în data de 11.12.2024. Nu există informaţii privind intenţia de participare a membrilor ACR.

Considerăm, aşadar, că prin activităţile prezentate mai sus, Asociaţia Criminaliştilor din România a reuşit să stabilească o conexiune reală, bazată pe respect reciproc, între teoreticieni şi practicieni în vederea realizării unui schimb de informaţii continuu.

7. ACTIVITĂŢI DE PREGĂTIRE PROFESIONALĂ

Una dintre preocupările constante ale Asociaţiei Criminaliştilor din România constă în furnizarea de către sau cu ajutorul asociaţiei a unor cursuri de pregătire pentru ridicarea nivelului de competenţă şi profesionalizare a personalului de specialitate din cadrul unităţilor de învăţământ şi agenţiilor  de aplicare a legii.
1. Aşa cum se ştie, ca urmare a demersurilor domnului preşedinte al Asociaţiei Criminaliştilor din România, gl.bg.(r.) prof. univ. dr. Gheorghe POPA, împreună cu conducerea Universităţii de Vest din Timişoara, în anul 2023 a fost înfiinţat un domeniu nou şi o specializare nouă, în învăţământul universitar: domeniul de studii universitare de doctorat/masterat/licenţă "Ştiinţe aplicate", cu specializarea "Ştiinţe aplicate în criminalistică".
Aşadar, primul program de studii de licenţă în specializarea “Ştiinţe aplicate în criminalistică” din istoria învăţământului universitar românesc, cu durata de 3 ani, 180 de credite, a fost implementat la Universitatea de Vest Timişoara, iar în toamna anului 2024 s-a susţinut a doua admitere, pentru cele 50 de locuri alocate acestui program (dintre care 25 sunt bugetate).
Concurenţa pentru ocuparea locurilor a fost mare în cei 2 ani în care a fost organizată admiterea, iar feedback-ul primit de la  studenţi este unul pozitiv.
Considerăm acest lucru o mare realizare a Asociaţiei Criminaliştilor din România, cel puţin din două puncte de vedere:
- Un număr tot mai mare de facultăţi de drept din cadrul universităţilor de stat transformă Criminalistica în disciplină opţională; această abordare contravine clar demersurilor efectuate, fără succes, în anul 2022, de către ACR către Ministerul Educaţiei şi Consiliul Naţional al Rectorilor, pentru introducerea disciplinei de specialitate Criminalistică în Curricula universitară a facultăţilor de drept, ca materie obligatorie, care să prevadă teme în programa analitică pe parcursul a 3 semestre în anul III şi IV din cadrul programelor de studii de licenţă drept, pentru a acoperi cele trei ramuri: tehnică, tactică şi metodologie.
- În cadrul Academiei de Poliţie „Aexandru. Ioan Cuza” din Bucureşti nu mai există de câţiva ani o catedră de criminalistică, pregătirea de specialitate a studenţilor fiind asigurată de un număr redus de cadre didactice, iar în cadrul şcolilor de poliţie de la Câmpina şi Cluj, disciplina Criminalistică a devenit opţională.
Având în vedere nevoia de pregătire în domeniul Ştiinţelor Criminalistice, suntem convinşi că în viitorul apropiat vor exista mai multe universităţi de stat sau particulare care vor implementa programul de studii de licenţă în specializarea “Ştiinţe aplicate în criminalistică”.
De altfel, ACR îşi propune să efectueze demersuri pentru încheierea unui Protocol cu Ministerul Afacerilor Interne, prin care Poliţia Română să recruteze criminalişti de la acest program de studii.
2. În anul 2024 a fost transmisă o ofertă a Colegiului Naţional de Afaceri Interne din cadrul Academiei de Poliţie “Alexandru Ioan Cuza” privind programul postuniversitar de formare şi dezvoltare profesională continuă „Prevenirea şi limitarea efectelor acţiunilor teroriste în care se utilizează substanţe C.B.R.N.E.”, care se desfăşoară în perioada octombrie 2024 – februarie 2025. 1 membru ACR s-a înscris şi urmează cursurile din cadrul programului (consilier juridic Laura-Bernadette BALAŞ).
3. Trebuie menţionat aportul membrilor ACR în activitatea de pregătire profesională a celor interesaţi şi prin publicarea unor cărţi, îndrumare, note de curs etc. Multe cadre didactice şi experţi care sunt membri ai ACR au o activitate foarte bogată în acest sens. Amintim astfel, 2 autori: 
[bookmark: _Hlk188900188][bookmark: _Hlk188899807]- dl. prof. univ. dr. Constantin DUVAC – care, în anul 2024 a publicat, la Editura Hamangiu, volumul “Criminalistica” (ISBN 978-606-27-2445-0, 579 p.) şi un “Îndrumar de cercetare penală” (ISBN 978-606-27-2583-9, 185 p.);
- dl. expert criminalist dr. Constantin MIREA – care, în anul 2024 a publicat, la Editura Universul Juridic, un “Îndrumar privind expertizele criminalistice” (ISBN 978-606-39-1492-8, 128 p.).
Trebuie menţionat, de asemenea, dl. conf. univ. dr. Vitalie JITARIUC, decan al Facultăţii de Drept și Administrație Publică, Universitatea de Stat „Bogdan-Petriceicu Hașdeu” din Cahul, Republica Moldova, membru al Asociaţiei Criminaliştilor din România, care a avut o activitate publicistică impresionantă şi în anul 2024. Astfel, după ce, în anul 2023 dânsul, împreună cu dl. conf. univ. dr. Vitalie RUSU, decan al Facultăţii de Drept și Științe Sociale, Universitatea de Stat „Alecu Russo” din Bălți, Republica Moldova, de asemenea membru al ACR, au publicat 4 cărţi sub egida Asociaţiei Criminaliştilor din România, şi în anul 2024 a publicat, în calitate de autor sau coautor, 7 cărţi, mare parte dintre acestea sub egida asociaţiei:
- JITARIUC, Vitalie, RUSU, Vitalie. Judiciar tracelogy and its Expertise. Monographs. București : Pro Universitaria, 2024. 255 p./ ISBN 978-606-26-1916-9. 
- JITARIUC, Vitalie, RUSU, Lucia. Principiul contradictorialității în procesul penal. Monografie. București : Pro Universitaria, 2024. 219 p. / ISBN 978-606-26-1335-8. 
- JITARIUC, Vitalie. Tehnica criminalistică : Suport de curs în scheme. Chișinău: Print-Caro, 2024. 233 p. / ISBN 978-9975-180-48-1. 
[bookmark: _Hlk169526117]- JITARIUC, Vitalie. RUSU, Vitalie. Tactica criminalistică : Suport de curs în scheme. Chișinău : Print-Caro, 2024. 79 p. / ISBN 978-9975-180-83-2. 
- CALENDARI, Dumitru. JITARIUC, Vitalie. Ghid – cu privire la participarea părților în apelul penal. Chișinău : Print-Caro, 2024. 196 p. / ISBN 978-9975-180-88-7. 
- JITARIUC, Vitalie, BLAȘCU, Olesea. Drept internaţional umanitar: Note de curs. Chișinău : Print-Caro, 2024. 311 p. / ISBN: 978-5-85748-053-3. 
- JITARIUC, Vitalie, BODEAN, Valeriu. Criminalistica. Curs Universitar. Chișinău : Print-Caro, 2024. 645 p. ISBN: 978-5-85748-069-4.  
Din păcate nu avem informaţii despre preocupările publicistice ale tuturor membrilor noştri, dar în măsura în care aceştia ne vor informa asupra acestui aspect, vom putea să diseminăm informaţia către toţi membrii asociaţiei. Oricum, felicităm toţi membrii ACR care au preocupări publicistice, îmbogăţind astfel fondul de carte şi de informaţii de specialitate.

8. RELAŢII DE COLABORARE INTERINSTITUŢIONALĂ LA NIVEL 
NAŢIONAL ŞI INTERNAŢIONAL

1. În anul 2024 au fost încheiate şase Protocoale de parteneriat/de colaborare naţionale şi două internaţionale, prin aprobarea cu unanimitate de voturi de către Consiliul Director, astfel:
[bookmark: _Hlk169436928]1. Protocol de Parteneriat între Asociaţia Ştiinţifică de Dreptul Proprietăţii Intelectuale şi Asociaţia Criminaliştilor din România;
2. Convenţie Cadru de Parteneriat Academic Cercetare-Învăţământ între Universitatea Creştină “Dimitrie Cantemir” din Bucureşti, Facultatea de Ştiinţe Juridice şi Administrative și Asociaţia Criminaliştilor din România;
3. Protocol de Parteneriat între Asociaţia Avocaţilor Penalişti din România şi Asociaţia Criminaliştilor din România;
4. Protocol de Parteneriat între EUROPOL Sindicatul Poliţiştilor Europeni şi Asociaţia Criminaliştilor din România;
5. Protocol de Parteneriat între Asociaţia Criminaliştilor din România şi Universitatea Româno-Americană;
[bookmark: _Hlk188224579]6. Protocol de Parteneriat (Partnership Agreement) între SNPO “Biroul Naţional de Expertize” al Academiei Naţionale de Ştiinţe al Republicii Armenia şi Asociaţia Criminaliştilor din România - semnat în data de 25.09.2024, aşa cum am menţionat la pct. 6.3, în cadrul evenimentului festiv aniversar, dedicat împlinirii a 20 de ani de la înfiinţarea Biroului Naţional de Expertize, organizat cu ocazia Conferinţei Internaţionale Ştiinţifică şi Practică ”Role and Significance of Forensic Activity in the Legal System, Current Tasks, Trends and Prospects of Development”, care s-a desfăşurat la Yerevan, Republica Armenia;
[bookmark: _Hlk177803936][bookmark: _Hlk188224667]7. Protocol de Parteneriat între Institutul de Cercetări Juridice ”Acad. Andrei Rădulescu” al Academiei Române şi Asociaţia Criminaliştilor din România - semnat în deschiderea Conferinţei de Ştiinţe Criminalistice a Asociaţiei Criminaliştilor din România, în data de 18.10.2024;
8. Protocol de Parteneriat între Universitatea Aleksandër Moisiu Durres, Albania, Facultatea de Științe Politice și Juridice şi Asociaţia Criminaliştilor din România - semnat în deschiderea Conferinţei de Ştiinţe Criminalistice a Asociaţiei Criminaliştilor din România, în data de 18.10.2024.
Aşadar, în perioada 2020-2024, asociaţia a încheiat 28 de Protocoale de parteneriat/de colaborare, dintre care 5 internaţionale.
2. Ca urmare a afilierii asociaţiei noastre la Asociaţia Internațională de Identificare - IAI (Divizia Europeană) în anul 2021, pe parcursul anului 2024 a fost primită o invitaţie din partea I.A.I.-Divizia europeană de participare, aşa cum a fost prezentat la pct. 6.3, la Conferinţa Educaţională 2024, ediţia a VII-a, ce a fost organizată în perioada 10-12 Iunie 2024 de European Division of the International Association for Identification (IAI), în Barcelona, Spania.
[bookmark: _Hlk188952446]3. Având în vedere contextual actual, în care consumul de droguri a devenit o problemă foarte gravă a societăţii, conform activităţii 2 din Programul de activităţi pentru anul 2024, ACR şi-a propus organizarea unei campanii de prevenire a consumului de droguri în parteneriat cu Agenţia Naţională Antidrog şi Institutul de Cercetare şi Prevenire a Criminalităţii din cadrul Inspectoratului General al Poliţiei Române.
[bookmark: _Hlk188952355]Deoarece acest lucru nu a fost posibil cu cele 2 instituţii ale M.A.I., în baza Protocolului de Parteneriat încheiat între ACR şi Universitatea Româno-Americană, ACR a avut calitatea de partener şi sponsor (cu suma de 20.000 lei) pentru a treia ediţie a campaniei de prevenire a consumului de substanţe interzise “SUPRADOZĂ DE VISURI SPULBERATE”, destinată elevilor şi profesorilor de liceu din Bucureşti, organizată în perioada 9-10 mai 2024, de Facultatea de Drept din cadrul Universităţii Româno-Americane, în parteneriat cu Agenţia Naţională Antidrog.
Conform Raportului transmis de către organizatori, în cele două zile de evenimente, au fost prezente 520 de persoane reprezentând elevi și profesori din 16 licee din București, studenți și experți antidrog, iar, în calitate de partener şi sponsor al evenimentelor, Asociația Criminaliștilor din România a beneficiat de promovare, conform Contractului de sponsorizare, atât prin menționarea și afișarea siglei ACR în timpul evenimentelor din Aulă, cât și prin intermediul comunicatelor afișate pe site-ul Universității, www.rau.ro și rețelele sociale.

Prin încheierea protocoalelor de parteneriat, imaginea şi credibilitatea Asociaţiei Criminaliştilor din România a crescut considerabil atât în plan naţional cât şi internaţional, stare de fapt care ne obligă pe viitor la realizarea obiectivelor stabilite de comun acord. Pe de altă parte, participarea membrilor ACR la activităţile comune cu partenerii noştri reprezintă un câştig pentru activitatea lor profesională.

10. REVISTA ROMÂNĂ DE CRIMINALISTICĂ
În ceea ce priveşte Revista Română de Criminalistică, conform activităţii 4 din Programul de activităţi pentru anul 2024, în anul 2024 au fost realizate şi publicate, la Editura Universităţii „Ştefan cel Mare” din Suceava (care este recunoscută UEFISCDI şi figurează la poziţia 130, cod CNCSIS 115.), 4 numere  (nr. 1 din martie, nr. 2 din iunie, nr. 3 din septembrie şi nr. 4 din decembrie) ale Revistei Române de Criminalistică şi corespondent, ale Romanian Journal of Forensic Science. 
Trebuie remarcat aportul substanţial pe care l-au avut în acest sens: dl. preşedinte gl.bg.(r.) prof.univ. dr. Gheorghe Popa (redactor-şef) şi dna. secretar general col.(r.) dr. ing. chim. Maria-Georgeta Stoian (redactor-şef adjunct), precum şi dl. conf. univ. dr. Victor-Andrei Cărcăle, membru al ACR şi coordonator al Editurii Universităţii “Ştefan cel Mare” din Suceava (care, de altfel, suportă costurile legate de tipărirea revistei).
Aceste 4 numere din anul 2024 ale Revistei Române de Criminalistică şi ale Romanian Journal of Forensic Science au fost transmise către bazele de date internaţionale în care este indexată: ProQuest, EBSCOhost şi WorlCat, de către reprezentantul colectivului de redacţie în relaţia cu bazele de date, dl. av. conf. univ. dr. Gheorghe-Iulian Ioniţă, membru ACR (redactor-asociat).
De asemenea, dna. secretar general a predat exemplarele obligatorii la Depozitul Legal al Bibliotecii Naţionale a României, conform legii.
De menţionat faptul că există fondul de articole pentru cele 4 numere ale revistei din anul 2025. Acestea reprezintă peste 50 de articole care au fost prezentate la Conferinţa Internaţională de Ştiinţe Criminalistice cu tema “Impactul inteligenței artificiale în activitatea de identificare criminalistică”, ediţia a XII-a, care s-a desfăşurat în perioada 18-19 octombrie 2024.

11. ACTIVITĂŢI NEREALIZATE

[bookmark: _Hlk188257731]Acesta fiind momentul în care realizăm bilanţul îndeplinirii activităţilor prevăzute în Programul de activităţi pentru anul 2024, trebuie menţionat că, deşi conducerea ACR şi în mod special preşedintele asociaţiei au depus eforturi considerabile, au existat şi 2 activităţi care nu au putut fi îndeplinite dar pe care, însă, le vom reporta în anul 2025, şi anume:
1. În conformitate cu activitatea 1 din Programul de activităţi pentru anul 2024, ACR ar fi trebuit să realizeze o întâlnire cu un reprezentant din conducerea Ministerului Justiţiei pentru informarea cu privire la actele normative subsecvente legii 156/2011, având ca scop final finalizarea legislaţiei incidente expertizei criminalistice private, respectiv legislaţiei necesare autorizării laboratoarelor private de expertiză criminalistică. Activitatea nu a fost încă realizată şi, ca atare, având în vedere necesitatea reglementării activităţii laboratoarelor private de expertiză criminalistică, aceasta a fost reportată în Programul de activităţi pentru anul 2025.
2. În conformitate cu activitatea 9 din Programul de activităţi pentru anul 2024, ACR ar fi trebuit să organizeze ediţia a doua a Galei Premiilor Asociaţiei Criminaliştilor din România. Din păcate, activitatea nu a fost realizată şi, ca atare, aceasta a fost reportată în Programul de activităţi pentru anul 2025.

Acum, la acest moment de analiză, pot afirma, fără teama de a greşi, că deşi implicarea majorităţii membrilor asociaţiei nu a fost pe măsura aşteptărilor, s-a reuşit îndeplinirea multor activităţi stabilite în Programul de activităţi pentru anul 2024. Considerăm că 80% din activităţile prevăzute în acesta sunt îndeplinite, iar existenţa acestor activităţi nerealizate demonstrează doar că sunt multe aspecte asupra cărora asociaţia trebuie să-şi îndrepte atenţia şi în viitor.

În final, vreau să mulţumesc tuturor membrilor asociaţiei, care au înţeles că o organizaţie există, se dezvoltă, se perfecţionează, se face cunoscută, dar mai ales recunoscută, doar prin contribuţia fiecăruia la realizarea obiectivelor asumate.

Mulţumesc membrilor Consiliului Director: d-lui prim vicepreşedinte prof.univ. dr. Buneci Petre, d-lui vicepreşedinte col.(r.) Tocan Leonard, d-nei vicepreşedinte prof.univ. dr. Hegheş Nicoleta-Elena, d-lui vicepreşedinte conf.univ. dr. Voinea Dan, d-lui cms. şef de poliţie Naiba Ilie-Dragoş - preşedintele Secţiei tehnică criminalistică, d-lui col. magistrat (r.) lector univ. dr. Bobin Florin Stelian - preşedintele Secţiei tactică criminalistică, d-nei prof.univ. dr. habil. Iancu Elena-Ana - preşedintele Secţiei metodologie criminalistică, d-lui cms. şef de poliţie Chende Mihai-Paul - preşedintele Secţiei cercetare, inovare, dezvoltare, d-lui cms. şef de poliţie Staicu Daniel - preşedintele Secţiei expertize criminalistice, d-lui. conf.univ. dr. Moise Adrian-Cristian - preşedintele Secţiei învăţământ universitar, d-nei ing. Bălan Anca-Elena - preşedintele Secţiei elaborare, implementare proiecte, d-lui col. (r.) Pleşea Ion - preşedintele Secţiei suport administrativ, d-nei conf. univ. dr. Popescu Corina-Florenţa - preşedintele Secţiei relaţii şi cooperare interinstituţională naţională şi internaţională, pentru efortul depus în obţinerea rezultatelor pozitive menţionate în raport, şi, în mod special d-nei secretar general col.(r.) dr. ing. chim. Stoian Maria-Georgeta, care s-a implicat, alături de preşedinte, în toate activităţile organizate de ACR, de la menţinerea secretariatului asociaţiei (situaţii, evidenţe, informări, corespondenţa cu membrii şi partenerii ACR, materiale aferente şedinţelor Consiliului Director şi Adunării Generale a ACR etc.) şi până la organizarea conferinţelor şi editarea Revistei Române de Criminalistică.
	

PREŞEDINTELE ASOCIAŢIEI CRIMINALIŞTILOR DIN ROMÂNIA
Gl.bg.(r.) prof.univ. dr. GHEORGHE POPA

